P6_TA(2004)0067

Tiibet (Tenzin Delek Rinpoche juhtum)

Euroopa Parlamendi resolutsioon Tiibeti ja Tenzin Delek Rinpoche juhtumi kohta

Euroopa Parlament,

- võttes arvesse oma varasemaid resolutsioone Tiibeti kohta ja inimõiguste olukorra kohta Hiinas ning oma resolutsioone inimõiguste kohta maailmas;

- võttes arvesse oma 19. detsembri 2002. aasta resolutsiooni [1] Denzin Delek Rinpoche ja Lobsang Dhondupi juhtumite kohta;

- võttes arvesse oma kodukorra artikli 115 lõiget 5;

A. arvestades, et 2. detsembril 2002 mõistis Kardze (Ganzi) rahva vahekohus Sichuani provintsi Tiibeti Kardze autonoomses prefektuuris mõjuka budistliku laama Tenzin Delek Rinpoche surma, mille täideviimine lükati kaks aastat edasi, ning arvestades, et tema abiline Lobsang Dhondup hukati 26. jaanuaril 2003, mõlemal juhul väidetavate poliitiliste õigusrikkumiste tõttu;

B. arvestades, et mõlemad vahistati 2002. aasta aprilli alguses pärast 3. aprillil 2002 Sichuani provintsi pealinnas Chengdus toimunud pommirünnakut;

C. arvestades, et Tenzin Delek Rinpochet süüdistati "plahvatuste põhjustamises" ja "separatismi õhutamises" ning et tema süüd ei ole tõestatud;

D. arvestades, et Tenzin Delekit on teadete põhjal hoitud alates tema vahistamisest kuni tänaseni suhtlemisvõimaluseta ja et teda on teadete põhjal mitu kuud piinatud;

E. olles tõsiselt mures fakti pärast, et Tezin Delek Rinpoche hukkamise edasilükkamise tähtaeg lõpeb 2. detsembril 2004;

F. arvestades, et Euroopa Ülemkogu palvel vaatab nõukogu praegu uuesti läbi relvamüügiembargot Hiina suhtes, mis otsustati ja rakendati aastal 1989;

G. arvestades, et Hiina Rahvavabariigi valitsus võttis hiljuti vastu Tema Pühaduse dalai-laama esindajad;

1. kordab nõuet tühistada surmanuhtlus, nõuab viivitamatut moratooriumit surmanuhtluse suhtes Hiinas ja nõuab tungivalt, et Hiina võimud muudaksid viivitamatult Tenzin Delek Rinpochele määratud surmamõistvat otsust;

2. mõistab teravalt hukka Lobsang Dhondupi hukkamise 26. jaanuaril 2003;

3. kutsub Sichuani provintsi rahvaprokuratuuri peaprokuröri ja Sichuani provintsi rahvavalitsuse kuberneri üles tegema kõik võimaliku, et hoida ära Tenzin Delek Rinpoche hukkamist;

4. nõuab tungivalt, et võimud tagaksid, et Tenzin Delek Rinpochet ei kohelda vangistuses vääralt, palub juhtum viivitamatult üle vaadata ja kutsub Hiina võime üles tegema kõik nende võimuses oleva, et kindlustada rahvusvaheliste inimõiguste ja humanitaarõiguse standardite järgimine ning eelkõige tagada vahistatud isikutele rahvusvaheliselt tunnustatud kohtumenetlused;

5. kutsub Euroopa Liitu ja selle liikmesriike üles nõudma tungivalt, et Hiina Rahvavabariigi valitsus järgiks Tiibeti elanike usuõigusi ja -vabadust, ning et ta hoiaks eelkõige ära Tenzin Delek Rinpoche hukkamise ning nõuaks uut ja õiglast kohtuprotsessi;

6. kutsub komisjoni ja nõukogu üles väljendama muret Tenzin Delek Rinpoche juhtumi pärast eelseisval ELi ja Hiina tippkohtumisel;

7. kutsub nõukogu ja liikmesriike üles jätkama ELi relvakaubanduse embargot Hiina Rahvavabariigi suhtes ja mitte lõdvendama olemasolevaid riiklikke piiranguid sellise relvamüügi suhtes; leiab, et seda embargot tuleks jätkata, kuni EL on vastu võtnud õiguslikult siduva relvaekspordi toimimisjuhendi ja Hiina Rahvavabariik on astunud konkreetseid samme inimõiguste olukorra parandamiseks riigis, muuhulgas ratifitseerides ÜRO kodaniku- ja poliitiliste õiguste rahvusvahelise pakti ning austades täielikult vähemuste õigusi;

8. tervitab Tiibeti kõige kauem vangis hoitud süümevangide Ngawang Sangdroli ja Jigme Sangpo vabastamist ning nõuab tungivalt, et Hiina võimud jätkaksid vangide vabastamist;

9. kutsub Hiina Rahvavabariigi valitsust üles kiirendama käimasolevat dialoogi dalai-laama esindajatega eesmärgiga leida Tiibeti küsimusele edasiste viivitusteta vastastikku vastuvõetav lahendus;

10. kordab sellega seoses oma üleskutset nõukogule nimetada Tiibeti küsimustes ELi eriesindaja, et aidata tõhusalt kaasa kõnealuse probleemi rahumeelsele lahendamisele;

11. teeb oma presidendile ülesandeks edastada käesolev resolutsioon nõukogule, komisjonile, ÜRO peasekretärile, Hiina valitsusele, Sichuani provintsi kubernerile ja Sichuani provintsi rahvaprokuratuuri peaprokurörile.

[1] ELT C 31 E, 5.2.2004, lk 264.

--------------------------------------------------